**Γεώργιος ΜΙΧΑΗΛ - ΒΡΑΧΥ ΒΙΟΓΡΑΦΙΚΟ ΣΗΜΕΙΩΜΑ**

Ο Γεώργιος Μιχαήλ γεννήθηκε στην Αθήνα. Αποφοίτησε από το Βαρβάκειο Πειραματικό Λύκειο της Αθήνας *(Άριστα)* και από την Ιατρική Σχολή του Εθνικού και Καποδιστριακού Πανεπιστημίου Αθηνών *(Λίαν Καλώς)*.

Πραγματοποίησε την εκπαίδευσή του στο κύριο τμήμα της ειδικότητας Μαιευτικής Γυναικολογίας στην Μ/Γ Κλινική του Πανεπιστημιακού Νοσοκομείου Πατρών (2001-2005) και έλαβε Τίτλο Ειδικότητας το 2005.

Υποεξειδικεύτηκε στο Εξωτερικό στην Κολποσκόπηση και την Τραχηλική Παθολογία το 2006 ακολουθώντας το δομημένο πρόγραμμα εκπαίδευσης της Βρετανικής Εταιρείας Κολποσκόπησης και Τραχηλικής Παθολογίας (B.S.C.C.P.). Παράλληλα διατέλεσε Συνεργάτης Κλινικής Έρευνας *(Clinical Research Fellow)* στο Μαιευτικό/Γυναικολογικό Τμήμα του RCSI *(Royal College of Surgeons in Ireland, Δουβλίνο, Ιρλανδία)*. Πραγματοποίησε Ερευνητικό και Κλινικό έργο στα Νοσοκομεία CWH *(Coombe Women’s Hospital)* και AMNCH *(Adelaide and Meath Hospital)* του Δουβλίνου. Έλαβε κατόπιν εξετάσεων το B.S.C.C.P. *(British Society of Colposcopy and Cervical Pathology)* Diagnosis and Treatment Diploma. Από το 2014 ο τίτλος του έχει αναβαθμιστεί σε Εκπαιδευτή *(Trainer in Colposcopy),* ενώ έχει υποβάλλει πεπραγμένα *(audit)* για πέντε επιτυχείς κύκλους επαναπιστοποίησης (2009, 2012, 2015, 2018 και 2021).

Παρουσίασε την Διδακτορική του Διατριβή στο Τμήμα Ιατρικής του Πανεπιστήμιου Πατρών το 2007 με τίτλο `*Ανάλυση χαρακτηριστικών περιεμμηνοπαυσιακού και μετεμμηνοπαυσιακού ενδομητρίου στην δισδιάστατη υπερηχοτομογραφία με χρήση τεχνικών ανάλυσης εικόνας`.* Μεταξύ 2007-2010 εργάστηκε ως ιδιώτης Μαιευτήρας - Γυναικολόγος στην Πάτρα. Το 2009 παρακολούθησε το θεσπισμένο πρόγραμμα εκπαίδευσης στην Μαιευτική και Γυναικολογική Υπερηχογραφία και έλαβε κατόπιν εξετάσεων Άδεια Εκτέλεσης Υπερήχων από το Κ.Ε.Σ.Υ.

Διατέλεσε Επιμελητής Α` Μαιευτικής - Γυναικολογίας επί θητεία (Απρίλιος 2010 - Ιανουάριος 2013) στην Μ/Γ Κλινική του Γενικού Νοσοκομείου Αιγίου. Με ενέργειές του στην 6η ΥΠΕ, από τον Ιανουάριο του 2011 επαναλειτούργησε το Ιατρείο Κολποσκόπησης και Τραχηλικής Παθολογίας του ΠΓΝ Πατρών.

Από τον Ιανουάριο του 2013 έως και σήμερα, αρχικά ως Λέκτορας και κατόπιν ως Επίκουρος Καθηγητής Μαιευτικής - Γυναικολογίας του Ιατρικού Τμήματος της Σχολής Επιστημών Υγείας του Πανεπιστημίου Πατρών είναι επιφορτισμένος με το σχετικό Διδακτικό έργο και παράλληλα πραγματοποιεί Κλινικό έργο στην οικεία Κλινική του ΠΓΝ Πατρών, όπου είναι υπεύθυνος του Ιατρείου Κολποσκόπησης του ΠΓΝΠ, καθώς και μέλος του Ογκολογικού Συμβουλίου της Κλινικής.

Είναι Μέλος της Ελληνικής Ακαδημαϊκής Ομάδας Μελετών Παθολογίας Τραχήλου (HeCPΑ Group - Hellenic Cervical Pathology Academic Group) με διαρκή ενεργό συμβολή στα επιστημονικά πρωτόκολλα. Από τον Νοέμβριο του 2015 είναι εκλεγμένο μέλος του Δ.Σ. της Ελληνικής Εταιρίας Κολποσκόπησης και Τραχηλικής Παθολογίας (H.S.C.C.P.) (δύο θητείες).

Κατά τα έτη 2012-2013 διατέλεσε μέλος της Συντακτικής και Επιστημονικής Επιτροπής του *“Ελληνικού Περιοδικού Γυναικολογίας και Μαιευτικής”*. Επίσης διατέλεσε και συνεχίζει να εκτελεί χρέη αξιολογητή (Reviewer) και μέλος της Συντακτικής και Επιστημονικής Επιτροπής έγκριτων διεθνών Ιατρικών περιοδικών

Για τα έτη 2011 και 2012 υπήρξε υπεύθυνος Μαιευτήρας Γυναικολόγος της 6ης ΥΠΕ στην πραγματοποίηση δράσεων & προγραμμάτων έναντι του Τραχηλικού Καρκίνου. Μεταξύ 2014-2017 συμμετείχε σε προπαρασκευαστικές επιτροπές του Υπουργείου Υγείας για προγράμματα Οικογενειακού Προγραμματισμού. Τον Οκτώβριο του 2017 τοποθετήθηκε σε θέση αναπληρωματικού μέλους Εισηγητικής Ομάδας Εργασίας του Υπουργείου Υγείας για τις πολιτικές Δευτερογενούς Πρόληψης του Τραχηλικού Καρκίνου. Τον Μάρτιο του 2019 υπήρξε μέλος ομάδας εργασίας για την έκδοση κατευθυντήριων οδηγιών για την πρόληψη περιγεννητικών λοιμώξεων, ορισμένης από την Γ’ Παιδιατρική Κλινική της Ιατρικής Σχολής του ΕΚΠΑ.

Έχει πραγματοποιήσει χρέη συντονιστή σε 3 Επιστημονικά Συνέδρια Φοιτητών Ιατρικής Ελλάδας και έχει παραθέσει πολλά Μεταπτυχιακά Μαθήματα.

### Έχει δημοσιεύσει πλήθος άρθρων σε περιοδικά του Medline με κριτή, και παραθέσει άνω των50 ομιλιών σε ελληνικές διοργανώσεις & Συνέδρια. Παράλληλα έχει συμβάλλει σε επίβλεψη διδακτορικών διατριβών καθώς και διπλωματικών εργασιών φοιτητών του Πανεπιστημίου Πατρών

### Τέλος, έχει να επιδείξει αξιόλογο κοινωνικό έργο με συμμετοχή σε δραστηριότητες ευαισθητοποίησης του κοινού, ιδιαίτερα στη πρόληψη του καρκίνου του τραχήλου της μήτρας και την προαγωγή του αντί-HPV εμβολιασμού.